
ŠAKIŲ RAJONO SAVIVALDYBĖS TARYBA

SPRENDIMAS

DĖL LEIDIMO IŠNUOMOTI NEGYVENAMĄJĮ PASTATĄ, ESANTĮ LUKŠIŲ SENIŪNIJOJE, TUBELIŲ KAIME, BERŽŲ G. 3

2014 m. gruodžio 22 d. Nr. T-

Šakiai


Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi ir 15 straipsnio 8 dalimi bei rajono savivaldybės tarybos 2013 m. sausio 31 d. sprendimu Nr. T-14 patvirtinto Savivaldybės vardu sudaromų sutarčių pasirašymo tvarkos aprašo 2.6 punktu, rajono savivaldybės taryba, nusprendžia:


1. Leisti viešo konkurso būdu dvidešimčiai metų išnuomoti 214,30 kv. m ploto Zyplių dvaro sodybos virtuvės pastatą, esantį Lukšių seniūnijoje, Tubelių kaime, Beržų g. 3, šiuo metu patikėjimo teise valdomą rajono savivaldybės administracijos, viešo maitinimo veiklai (Nekilnojamojo daikto kadastrinių matavimų byloje Nr. 84/9983 pastatas pažymėtas šifru – 4H1/p, unikalus pastato Nr. 8485-5000-2044).


2. Nustatyti pradinį nuompinigių dydį už išnuomojamą turtą vadovaujantis Lietuvos Respublikos Finansų ministro 2014 m. rugsėjo 30 d. įsakymu Nr. 1K-306 „Dėl nuompinigių už valstybės ilgalaikio ir trumpalaikio materialiojo turto nuomą skaičiavimo taisyklių patvirtinimo“. 


3. Patvirtinti Zyplių dvaro sodybos virtuvės pastato nuomos viešo konkurso sąlygas (pridedama). 


4. Pavesti nuolatinei turto nuomos konkurso komisijai, skelbiant viešą nuomos konkursą, vadovautis šiuo sprendimu patvirtintomis Zyplių dvaro sodybos virtuvės pastato nuomos viešo konkurso sąlygomis.


5. Įgalioti rajono savivaldybės administracijos direktorių su turto nuomos konkurso laimėtoju pasirašyti nuomos sutartį bei perdavimo-priėmimo aktą.


6. Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras




Juozas Bertašius

Šakiai


1. Parengto projekto tikslai ir laukiami rezultatai: viešo konkurso būdu dvidešimčiai metų išnuomoti negyvenamąjį pastatą, esantį Lukšių seniūnijoje, Tubelių kaime, Beržų g. 3, viešo maitinimo veiklai. 


2. Projekto rengimo metu gauti specialistų vertinimai ir išvados: ---


3. Galiojantys aktai (tarybos, mero, direktoriaus), kuriuos reikėtų pakeisti ar panaikinti, priėmus sprendimą pagal teikiamą projektą: ---


4. Kiti, projekto rengėjų nuomone, reikalingi paaiškinimai: Šakių rajono savivaldybės administracija įgyvendino projektą „Zyplių dvaro sodybos pritaikymas kultūriniam turizmui“, pagal kurį buvo pakeista vieno Zyplių dvaro pastato paskirtis, kuriame planuojama teikti maitinimo paslaugas. 2010 m. birželio 15 d. projekto „Zyplių dvaro sodybos pritaikymas kultūriniam turizmui“ finansavimo ir administravimo sutarties 10.20 punkte numatyta, kad projekto vykdytojas, įgyvendinęs projektą, patalpas skirtas maitinimo paslaugoms teikti, turi perduoti eksploatuoti Lietuvos Respublikos teisės aktų nustatyta tvarka viešojo konkurso būdu atrinktam operatoriui. Nesilaikant šio reikalavimo gali būti pažeisti valstybės pagalbos teikimo reikalavimai. Todėl parengtas rajono savivaldybės tarybos sprendimo projektas dėl leidimo išnuomoti virtuvės pastatą viešo konkurso būdu. Rajono savivaldybės administracijos direktoriaus 2014 m. birželio 30 d. įsakymu Nr. AT-648 „Dėl Zyplių dvaro sodybos virtuvės pastato nuomos sąlygų parengimo komisijos sudarymo“, buvo sudaryta septynių asmenų komisija. Komisija parengė negyvenamojo pastato, esančio Lukšių seniūnijoje, Tubelių kaime, Beržų g. 3, nuomos sutarties sąlygas, kurios pateiktos rajono savivaldybės tarybos sprendimo projekto priede tvirtinimui.  


Rajono savivaldybės tarybos 2003 m. gegužės 8 d. sprendimu Nr. T-12 sudaryta nuolatinė turto nuomos komisija, vadovaudamasi rajono savivaldybės tarybos patvirtintomis Zyplių dvaro sodybos virtuvės pastato nuomos viešo konkurso sąlygomis, negyvenamųjų patalpų nuomai skelbs viešą konkursą.

Savivaldybės direktorius                                                                                      Juozas Puodžiukaitis

